Document ID: 32011R1287

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1287/2011 ΤΗΣ ΕΠΙΤΡΟΠΉΣ
της 9ης Δεκεμβρίου 2011
για την κατάργηση του κανονισμού (ΕΚ) αριθ. 2014/2005 σχετικά με τα πιστοποιητικά στο πλαίσιο του καθεστώτος εισαγωγής μπανανών στην Κοινότητα για μπανάνες που τίθενται σε ελεύθερη κυκλοφορία με τον δασμολογικό συντελεστή που προβλέπει το κοινό δασμολόγιο
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1964/2005 του Συμβουλίου, της 29ης Νοεμβρίου 2005, σχετικά με τους δασμούς για τις μπανάνες (1), και ιδίως το άρθρο 2,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 2014/2005 (2) θεσπίστηκε μηχανισμός παρακολούθησης των εισαγωγών μπανάνας βάσει πιστοποιητικών εισαγωγής.
(2)
Με την απόφαση 2011/194/ΕΕ (3) το Συμβούλιο ενέκρινε την σύναψη της συμφωνίας της Γενεύης για το εμπόριο μπανανών μεταξύ της Ευρωπαϊκής Ένωσης και της Βραζιλίας, της Κολομβίας, της Κόστα Ρίκα, του Ισημερινού, της Γουατεμάλας, της Ονδούρας, του Μεξικού, της Νικαράγουας, του Παναμά, του Περού και της Βενεζουέλας (εφεξής «συμφωνία της Γενεύης») και της συμφωνίας για το εμπόριο μπανανών μεταξύ της Ευρωπαϊκής Ένωσης και των Ηνωμένων Πολιτειών (εφεξής «συμφωνία ΕΕ/ΗΠΑ»). Οι συμφωνίες έχουν τώρα κυρωθεί από όλα τα συμβαλλόμενα μέρη. Μετά τη σύναψη των εν λόγω συμφωνιών η δομή και η λειτουργία του καθεστώτος εμπορίας της Ένωσης για τις μπανάνες του κωδικού ΣΟ 0803 00 19 έχει τροποποιηθεί.
(3)
Ενόψει των νέων δασμών για τις μπανάνες που θα ισχύουν δυνάμει της «συμφωνίας της Γενεύης» με τον κανονισμό (ΕΕ) του 306/2011 του Ευρωπαϊκού Κοινοβουλίου και του Συμβουλίου (4) καταργήθηκε ο κανονισμός (ΕΚ) αριθ. 1964/2005 με ισχύ από την ημερομηνία έναρξης ισχύος της εν λόγω συμφωνίας.
(4)
Λαμβανομένης υπόψη της θέσπισης των προαναφερθέντων συμφωνιών, με τις οποίες ρυθμίστηκε μια μακρόχρονη διαφορά όσον αφορά τις μπανάνες, η χρήση των πιστοποιητικών εισαγωγής που υπόκεινται στην παροχή εγγύησης ως στατιστικών εργαλείων δεν θεωρείται ως επαρκές εργαλείο για την παρακολούθηση των αγορών μπανάνας.
(5)
Έχουν αναπτυχθεί νέα και ακριβέστερα μέσα παρακολούθησης των εισαγωγών μπανάνας, τα οποία είναι λιγότερο επαχθή από τα πιστοποιητικά, τα οποία συνεπάγονται διοικητικό φόρτο και δαπάνες για τις επιχειρήσεις και τις εθνικές διοικήσεις.
(6)
Κατά συνέπεια ενδείκνυται η κατάργηση της υποχρέωσης των εμπόρων να λαμβάνουν πιστοποιητικά εισαγωγής για την εισαγωγή μπανάνας οιασδήποτε προέλευσης. Κατά συνέπεια, ο κανονισμός (ΕΚ) αριθ. 2014/2005 πρέπει να καταργηθεί. Επειδή το άρθρο 1 παράγραφος 3 του κανονισμού (ΕΚ) αριθ. 2014/2005 περιορίζει την διάρκεια ισχύος των πιστοποιητικών στο έτος έκδοσής τους, ενδείκνυται η κατάργηση της υποχρέωσης για λήψη πιστοποιητικού εισαγωγής από την 1η Ιανουαρίου 2012.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2014/2005 καταργείται.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2012.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Δεκεμβρίου 2011.

Labels: 10
3
17